Henry Kallaste

Henry Kallaste (sündinud 21. mail 1961) on Eesti pedagoog ja poliitik. Ta on Vinni-Pajusti Gümnaasiumi direktor. Kallaste lõpetas 1978. aastal Johann Köleri nimelise Viljandi 4. Keskkooli ja 1984 Tartu Riikliku Ülikooli füüsiku-füüsikaõpetajana. Kallaste on olnud Viljandi 2. Keskkooli füüsikaõpetaja, Tartu Riikliku Ülikooli eksperimentaalfüüsika kateedri insener ning Viljandi noortevangla kasvataja ja direktor. Lisaks on Kallaste töötanud Vaeküla Kooli (1993–1997), Tapa Vene Gümnaasiumi (1997–2011), Kunda Ühisgümnaasiumi (2011–2013) ja Narva Kreenholmi Gümnaasiumi (18. märts 2014 – 27. mai 2014) direktorina. Tapa Vene Gümnaasiumi direktori ametikohalt lahkus Kallaste 2011. aasta juunist vastuolude tõttu Tapa vallavalitsusega, asudes üsna varsti pärast seda tööle Kunda Ühisgümnaasiumi direktorina. 2013. aasta suvel lahkus Kallaste Kunda Ühisgümnaasiumi direktori ametikohalt. Kunda linnapea sõnul võttis Kallaste koolile kohustusi, mille täitmiseks raha polnud. Narva Kreenholmi Gümnaasiumi direktori ametis sai Kallaste olla vaid napilt üle kahe kuu, kui ta vallandati põhjusel, et riigieksamite turvaümbrik polevat nõuetekohaselt suletud olnud, samuti koolile liisitud kohviautomaadi tõttu. Kallaste ise leidis, et vallandamisel olid poliitilised tagamaad. Ta asus Vinni-Pajusti Gümnaasiumi direktorina tööle 2014. aasta sügisest. Kallaste kuulub alates 18. märtsist 2014 Eesti Keskerakonda. Aastatel 2006–2009 kuulus ta Eestimaa Rahvaliitu. Ta kandideeris Rahvaliidu nimekirjas 2007. aastal Riigikokku ja 2009. aasta kohalikel valimistel Rakvere linna volikokku ning sai vastavalt 30 ja 6 häält. 2016. aasta märtsis sai Kallaste osaliseks Vinni-Pajusti Gümnaasiumi säutsuskandaalis, kui andis käskkirja ühele 12. klassi õpilasele "ebaõpilasliku käitumise" eest, mille põhjuseks viimase kirjutatud säuts Twitteris, kus õpilane oli kooli nimetanud "Vinni-Porno Gümnaasiumiks" seoses eelnevalt koolis lavastatud näidendiga. Ühtlasi nõuti õpilaselt säutsu kustutamist Twitterist. Kallaste põhjendas otsust väitega, et õpilane "läks oma naljaga üle piiri". Hilisemas intervjuus Generaadiole rõhutas Kallaste, et õpilane olevat oma säutsuga kahjustanud kooli mainet ning solvanud näidendi lavastanud õpetajat ja selles osalenud õpilasi. Ühtlasi eitas ta meedias levinud väiteid, et õpilast oli ähvardatud koolist väljaviskamisega ja sunnitud kõigi gümnaasiumiklasside ees vabandust paluma. Kallaste on ema poolt valgevene päritolu. Ta on abielus ja tal on kaks tütart. Valimised: Eestimaa Rahvaliit - Võrdsete võimaluste Eesti Virumaa Teataja, 16. veebruar 2007. Vaeküla kooli direktorid "Narva Kreenholmi Gümnaasiumi ajalugu". Originaali arhiivikoopia seisuga 4. aprill 2016. Vaadatud 22. märtsil 2016. Kristi Ehrlich. Vastuolud viivad Tapa vene gümnaasiumi direktori ametist Virumaa Teataja, 7. aprill 2011. Hoolekogu koosoleku protokoll, 30. september 2013 Eva Samolberg-Palmi. Skandaalne koolijuht lubas trikid jätta Virumaa Teataja, 1. august 2014. Narva Kreenholmi gümnaasiumi uus direktor vallandati kummalistel põhjustel TV3 uudised, 15. juuni 2014. "Erakondliku kuuluvuse päring Äriregistri teabesüsteemist". Originaali arhiivikoopia seisuga 21. oktoober 2013. Vaadatud 22. märtsil 2016. Henry Kallaste Vabariigi Valimiskomisjoni kodulehel Liina Laks. Õpilase säuts tõi kaasa konflikti õpetajatega Virumaa Teataja, 19. märts 2016. Olukorrast konnatiigis Generaadio, 24. märts 2016 (intervjuu Henry Kallastega 12:37–19:05, 51:30–53:34). Anneli Ammas. Tapa vene koolis kasvab eestivene põlvkond – kakskeelsed lapsed Eesti Päevaleht, 25. veebruar 2008.